**№ 265 бұйрықтың қабылдануының құқыққа сай болуын және негізділігін қарауды сұраймыз**

*Астана, 22 ақпан, Мәжіліс Үйі.*

**Мәжілісте Палата Спикері Нұрлан Нығматулиннің төрағалығымен өткен жалпы отырыста депутат Юрий Тимощенко Қазақстан Республикасының Премьер-Министрінің орынбасары-Асқар Мырзахметовке депутаттық сауал жолдады.**

«Сізге депутаттық сауал жолдауымызға еліміздің аңшылық шаруашылықтары мен аңшыларының көктемгі аң аулау мәселесі бойынша бірнеше мәрте арыздануы себеп болып отыр.

2016 жылғы 24 қарашада ҚР Ауыл шаруашылығы министрлігі Орман шаруашылығы және жануарлар дүниесі комитеті төрағасының міндетін атқарушы Қ.Үстеміров «Жануарлар дүниесі объектілерін, олардың бөліктерін және дериваттарын пайдалануға шектеу мен тыйым салуды енгізу, оларды пайдалану орындары мен мерзімдерін белгілеу туралы» ҚР Ауыл шаруашылығы министрлігі Орман шаруашылығы және жануарлар дүниесі комитеті төрағасы міндетін атқарушының 2015 жылғы 24 шілдедегі № 190 бұйрығына өзгерістер мен толықтырулар енгізу туралы» № 265 Бұйрыққа   
қол қойған (*Бұйрық ҚР Әділет министрлігінде 2016 жылғы 21 желтоқсанда №14548 болып тіркелді).*

16 ақпан – 14 маусым аралығындағы кезеңде аң аулауға тыйым салатын осы бұйрықтың шығуы еліміздегі 700-ден астам аңшылық шаруашылықтар иелерінің, сондай-ақ республикамыздағы 160 мыңнан астам аңшыларды біріктіретін аңшылық қоғамдар мүшелерінің алаңдаушылығын туғызуда. Сонымен бірге, біздің жергілікті туристік фирмалармен және аңшылық шаруашылықтармен он жыл уақыттан астам тығыз қарым-қатынастағы «DHD-voyages», «Селоданг» (Франция), «Руссия Турс» (Германия), «Арарайзен» (Голландия) және басқа да шетелдік туристік фирмалар да алаңдаушылық білдіріп отыр.

Шет елдердің көптеген аңшылары суда жүзетін құстарға көктемгі аңшылықты қалайтынын атап өту қажет. Мысалы, Атырау, Шығыс Қазақстан, Қостанай облыстарында аңшылық турлар алдын ала жоспарланып, шетелдіктер қатысатын ұзақ мерзімді келісімшарттар жасалып қойған. Соның нәтижесінде клиенттер саны артып, бюджетке түсетін түсімдер ұлғайған. Жоғарыда аталған бұйрық күшіне енгеннен кейін жоспарланған турлар орындалмауда, соның салдарынан аңшылық шаруашылықтарға қомақты қаржылық шығын келтіріліп отыр. Өйткені, мұндай қаржыға егерлік қызметтерді ұстау, жануарлар дүниесін қорғау, техниканы және аңшылық шаруашылықтардың басқа да қажеттіліктерін сатып алу көзделген болатын.

Осылайша, көктемгі аң аулауға тыйым салу елімізде аңшылық шаруашылықтары мен туризмді дамытуға және туризм саласында ТМД-ға қатысушы мемлекеттермен және алыс шет елдермен ынтымақтастықты жандандыра түсуге кедергі келтіруде, сондай-ақ еліміздің туристік тартымдылығын жоққа шығаруда.

Жоғарыда аталған бұйрықтың шығуына ҚР Білім және ғылым министрлігі Ғылым комитеті Зоология институтымен бірлесіп   
Қазақстанның биологиялық әртүрлілігін сақтау қауымдастығы (ҚБӘҚ) дайындаған 2016 жылғы 26 қыркүйектегі биологиялық негіздеме себеп болған.

Бұл құжаттың негізділігі аңшылық шаруашылықтарының заңды күмәнін туғызып отыр. Мәселен, осы құжатта зерттеулерді нақты кімнің және қай кезеңде жүргізгені жайлы, есепке алумен қамтылған аумақтар мен алқаптар және жануарлар түрлері бойынша есептеулер туралы, сондай-ақ ҚР Қоршаған орта және су ресурстары министрінің 2014 жылғы 4 сәуірдегі бұйрығымен бекітілген қолданыстағы Жануарлар дүниесін пайдалануға арналған биологиялық негіздеме дайындау қағидаларына сәйкес олардың санының динамикасы, оларды есепке алу тәсілдері мен жинау әдістемесі туралы аса маңызды мәліметтер жоқ.

Осыған байланысты, бұл бұйрық заңды тұрғыдан жөнсіз, биологиялық жағынан да, экологиялық жағынан да және бірқатар басқа өлшемдер бойынша да негізсіз болып табылады деп есептейміз.

Мәселен, біріншіден, онда еліміздің аумағында көктемгі аң аулауды жүргізуден суда жүзетін құстар популяциясының азайғандығын дәлелдейтін анық әрі ғылыми тұрғыдан негізделген деректер жоқ;

Екіншіден, «Құқықтық актілер туралы» ҚР Заңының 10-бабының   
3-тармағына сәйкес төмен тұрған деңгейдегi нормативтiк құқықтық актiлердiң әрқайсысы жоғары тұрған деңгейлердегi нормативтiк құқықтық актiлерге қайшы келмеуге тиiс. Яғни, нормативтік құқықтық актілер иерархиясына сәйкес министрдің бұйрығының заңдық күші төмен тұрған құрылымдық бөлімшелердің лауазымды адамдарының бұйрықтарынан жоғары болады.

Мәселен, қазіргі кезде ҚР Ауыл шаруашылығы министрінің міндетін атқарушының «Аң аулау қағидаларын бекіту туралы» 2015 жылғы   
27 ақпандағы №11091 бұйрығы қолданылуда және онда жануарлар мен суда жүзетін құстардың түрлері, көктемгі және күзгі кезеңдерде оларды аулау мерзімдері жазылған. Бұл бұйрық ҚР Білім және ғылым министрімен, ҚР Ішкі істер министрімен келісілген және оның күші әлі жойылмаған.

Құрметті Асқар Исабекұлы, жоғарыда айтылғандардың негізінде, бүгінгі таңда Орман шаруашылығы және жануарлар дүниесі комитеті атынан мемлекеттік органдар мен еліміздің мыңдаған аңшылары және шетелдік қонақтарымыз арасында осы мәселе бойынша келіспеушіліктер туындап отырғанын жеткізуге мәжбүр болып отырмыз.

Осыған байланысты, Сізден 2016 жылғы 24 қарашада ҚР Ауыл шаруашылығы министрлігі Орман шаруашылығы және жануарлар дүниесі комитеті төрағасының міндетін атқарушы Қ.Үстеміров қол қойған, «Жануарлар дүниесі объектілерін, олардың бөліктерін және дериваттарын пайдалануға шектеу мен тыйым салуды енгізу, оларды пайдалану орындары мен мерзімдерін белгілеу туралы» ҚР Ауыл шаруашылығы министрлігі Орман шаруашылығы және жануарлар дүниесі комитеті төрағасы міндетін атқарушының 2015 жылғы 24 шілдедегі № 190 бұйрығына өзгерістер мен толықтырулар енгізу туралы» № 265 бұйрықтың қабылдануының құқыққа сай болуын және негізділігін қарауды сұраймыз.

|  |  |
| --- | --- |
| **(Сәуле Досжанова. Т.74-63-01. Ақпаратты ҚР Парламенті Мәжілісі Аппаратының  Баспасөз қызметі таратты.)** |  |
|  |  |
|  |  |
|  |  |
|  |  |
|  |  |
| Исп.: Топаркулова Д.М.  Тел. 74 64 34 |  |